b'\n_START_ARTICLE_\nKGB kongide muuseum\n_START_PARAGRAPH_\nKGB kongide muuseum on Tartu Linnamuuseumi filiaal._NEWLINE_See avati 2001. aastal. Muuseumi rajamisel olid eestvedajateks kunagise Tartu koolinoorte p\xc3\xb5randaaluse vastupanuorganisatsiooni Sini-Must-Valge (SMV) endised liikmed._NEWLINE_KGB kongide muuseum asub Tartus aadressil Riia t\xc3\xa4nav 15b nn Hallis majas, kus 1940.\xe2\x80\x931950. aastatel asus Eesti NSV Riikliku Julgeoleku Ministeeriumi Tartu osakond. K\xc3\xbclastajatele on avatud hoone keldriosa, kus asus poliitilistel p\xc3\xb5hjustel arreteeritute eeluurimisvangla. Osa kongidest, kartserid ja koridoriosa on taastatud originaalsel kujul.\n_START_SECTION_\nEkspositsioon\n_START_PARAGRAPH_\nVangikambreid t\xc3\xa4idab ekspositsioon, mis annab \xc3\xbclevaate s\xc3\xb5jaj\xc3\xa4rgsest vabadusv\xc3\xb5itlusest Eestis, kommunistliku re\xc5\xbeiimi kuritegudest ning eluolust eeluurimisvanglas. Muuhulgas saab v\xc3\xa4ljapanekus n\xc3\xa4ha GULAG-i vangilaagritest kaasa toodud fotosid ja esemeid, samuti materjale metsavendluse ja salajaste vastupanuorganisatsioonide ajaloost.'